1Yix, ix wachalal, lic iweta'am wach cu 'an i 'atbal tzij chi 'o pakawi. Iweta'am yix, i 'atbal tzij 'o puwi jun winak are c'aslic. 2Cu bij i 'atbal tzij chi jun ixok 'o pu'ab i rachijil are je c'aslic, xui-ri, we xcam i rachijil, i ixok n-ta chic 'atbal tzij puwi re i c'ulanquil. 3Tz'akat c'as i rachijil, we i ixok ca q'uiji ru' jun chic achi, 'o 'uri u mac chuwach i 'atbal tzij re i c'ulanquil. Xui-ri, we xcam i rachijil, i ixok n-ta chic re i 'atbal tzij-le che; n-tu mac 'uri we xc'uli chic ru' jun chic achi. 4Queje yix ile, ix wachalal, ix re chic i Crísto. Ix camnak chic chuwach i ujer 'atbal tzij. N-ta chic quix 'atiw che we qui ya iwib che jun chic, man i ujer 'atbal tzij n-ta chic re chiwe. Wo'or ix re chic i Crísto chi xwalijsax che i camic. Queje ile xo'on i Dios chake, man caka 'an ni 'utz ru' ka c'aslemal, ocsabal re u 'ij i Dios. 5Tz'akat are oj 'o te che i ujer nojbal, i ujer 'atbal tzij xa xo'on chake chi mas xka rayij u wach i n-'us taj. Ile xo'on 'uri chake chi oj camnak te'ek chuwach i Dios. 6Wo'or oj elnak chic pu'ab i 'atbal tzij man pacha oj camnak chic chuwach. I 'atbal tzij chi tz'ibtal rumal i mam Moises n-ta chic pakawi. Are i u Tewal i Dios 'o puwi i ka c'aslemal c'ac'. 7Mok 'o jun cu bij: "I 'atbal tzij n-'us taj, man caka 'an ka mac rumal," cu bij. ¡N-queje ta ile! Katzij, yin ujer, ni'pa i quin 'ano, n-weta'am ti yin we mac atzalal quin 'ano; xui-ri are xwetamaj wach i cu bij i 'atbal tzij, te'uri xwetamaj chi n-'us ta quin 'ano. Por ejémplo, yin ujer n-weta'am taj we n-'us taj quin rayij wach 'o ru' in lo'c'anij. N-weta'am taj, c'a xin ta na wach cu bij i 'atbal tzij tz'ibtalic; cu bij chi n-'us taj ca rayij u wach ni'pa tak i n-awe taj. 8Te'uri xe'el chwe yin, chi i mac atzalal xu ya u chac i 'atbal tzij tz'ibtalic. Xo'on chwe chi ronojel i n-'us taj, 'is xin rayij u 'onquil. Queje ile xo'on chwe, man ma tiji 'atbal tzij tz'ibtalic, n-queje tene caketamaj-i u wach i mac atzalal. 9O'onom li ujer, are n-weta'am ti usuc' i 'atbal tzij, to' in c'aslic. Péro xo'on panok, xwetamaj wach cu bij i 'atbal tzij, te'uri i mac atzalal pin c'ux xc'un sak chuwach. Te'uri xin na'o chi in camnak. 10I 'atbal tzij-le, Dios xu ya chake, yabal re ka c'aslemal. Péro xe'el chuwi in 'ab yin, re i camic. 11Are xwetamaj wach cu bij i 'atbal tzij-le, i mac atzalal pin c'ux xu coj u cho'ab chwe, xin u t'oro, y xin u camsaj rumal i 'atbal tzij. 12I 'atbal tzij-le, n-mal taj, lic re i Dios. U tzij u pixab i Dios, lic 'utz, lic chom, lic suc'ulic. 13¿Xataba are i 'utz laj 'atbal tzij-le chi xpetsaw i camic pinwi? Lic n-are taj. Are in mac yin are xa 'anaw ile chwe; queje ile xu 'alijinsaj chi i mac atzalal lic re itzel. Xin u camsaj ru' jun 'utz; xin u camsaj ru' i 'atbal tzij. Rumal-i, 'alaj chi lic mal i mac atzalal. 14Keta'am chi i 'atbal tzij-le petnak ru' i Dios, c'utbal-re i 'utz pa ka c'aslemal. Péro yin, xa in winak, mas 'o u rayijbal in ch'acul; lic in 'o pu'ab i mac atzalal. 15Yin, lic n-quin ta tu be wach i quin tijin chu 'onquil. Are i 'utz craj in c'ux, yin n-quin 'an taj. Are i tzel cwilo, are quin 'ano. 16Bay, wach quin tijin chu 'anic, we cu na in c'ux chi n-'us ti quin 'ano, cu bij 'uri in c'ux chi 'utz wach i cu bij i 'atbal tzij. 17Rumal-i, n-kas ti yin quin 'anaw i n-'us taj, xa are i mac atzalal 'o pin c'ux are i ca 'anaw chwe. 18Yin weta'am chi yin, chi walaxic lok, n-ta 'utz chwe. Cwaj yin quin 'an i 'utz, péro n-quin tiqui ta che. 19Cwaj quin 'an i 'utz, y n-quin 'an taj; are i n-'us taj chi n-cwaj taj, are i quin 'ano. 20Bay, are quin 'an i mac-le chi n-cwaj taj, n-kas ti yin 'uri quin 'anawic. Xa are i mac atzalal 'o pin nojbal are i ca 'anawic. 21Are i ca tijin chu 'anic chwe are iri: are cwaj quin 'an i 'utz, quin na u be chi xui i mal 'o pin nojbal. 22Pin c'ux yin, lic cwaj u 'atbal tzij i Dios; 23xui-ri, quin na u be chi 'o pin ch'acul chi ca 'atiwic wach i craj in c'ux, ile are i u cho'ab i mac atzalal; y in ximtal rumal. 24To' in wach yin. I u rayijbal in ch'acul to' cu petsaj ni camic pinwi. ¿Pachin quin tow ru'? 25Xui i Dios quin u to ru', rumal i Kajwal Jesucrísto, ¡c'amori che i Dios! Wo'or quin ta u be chi in c'ux cu coj u 'ij i 'atbal tzij re i Dios, péro in ch'acul cu ya rib pu'ab i mac atzalal.
ROMANOS 7